63. ΑΠΟΦΑΣΗ ΥΠΟΥΡΓΩΝ ΠΡΟΕΔΡΙΑΣ ΤΗΣ ΚΥΒΕΡΝΗΣΗΣ ΚΑΙ ΒΙΟΜΗΧΑΝΙΑΣ, ΕΝΕΡΓΕΙΑΣ ΚΑΙ ΤΕΧΝΟΛΟΓΙΑΣ Αριθ. ΔΙΜ/Φ5/15891 της 10/10 Δεκ. 1986 (ΦΕΚ Β΄ 864) Διατήρηση απαραίτητων πιστοποιητικών ή δικαιολογητικών που προβλέπονται από τις διατάξεις του Μεταλλευτικού Κώδικα. Έχοντας υπόψη: α)Τις διατάξεις του άρθρ. 10 του Νόμ. 1599/86 (ΦΕΚ 75/τ. Α/11-6-86) Σχέσεις Κράτους-πολίτη, καθιέρωση νέου τύπου Δελτίου Ταυτότητας και άλλες διατάξεις. β)Τις διατάξεις του Νόμ. 1558/85 «Κυβέρνηση και Κυβερνητικά Όργανα (ΦΕΚ 137/τ.Α/26-7-85). γ)Τις διατάξεις του Π.Δ/τος 437/1985 Καθορισμός και ανακατανομή των αρμοδιοτήτων των Υπουργείων (ΦΕΚ 157/τ.Α/19-9-85). δ)Τις διατάξεις του Ν.Δ. 210/73 «περί μεταλλευτικού Κώδικος» (ΦΕΚ 277/τ.Α΄/1973) όπως τροποποιήθηκε με το Ν.Δ. 180/74 (ΦΕΚ 342/τ.Α΄/20-1174) και το Νόμ. 274/76 (ΦΕΚ 50/τ.Α΄/6-3-76), αποφασίζουμε: 13.Μ.α.63 Μεταλλευτικός Κώδικας Διατηρούνται σε ισχύ: α)οι διατάξεις των άρθρ. 20, 21, 22, 23 του Ν.Δ. 210/73 που αφορούν την υποβολή αιτήσεως για την χορήγηση Αδείας Μεταλ. Ερευνών στον αρμόδιον Νομάρχη μαζί με Διπλότυπο είσπραξης Δημοσίου Ταμείου (20.000) δρχ., ως δικαίωμα του Δημοσίου και πιστοποιητικό ιθαγένειας εφόσον δεν προκύπτει από την ταυτότητα και σε περίπτωση νομικών προσώπων απόσπασμα καταστατικού, (οι αλλοδαποί, φυσικά ή νομικά πρόσωπα αποκλείονται στην απόκτηση τέτοιου δικαιώματος). β)Οι διατάξεις των άρθρ. 44, 45, 46, 47 του Ν.Δ. 210/1973 που αφορούν στην υποβολή αιτήσεως στον αρμόδιο Νομάρχη για την παραχώρηση του χώρου της άδειας Μεταλλευτικών Ερευνών μαζί με Γραμμάτιο Δημοσ. Ταμείου 20.000 δρχ. ως δικαίωμα του Δημοσίου, Γραμμάτιο Δημ. Ταμείου ή εγγυητική επιστολή Τραπέζης 50.000 ή 75.000 δρχ. και οικονομικοτεχνική μελέτη. γ)Οι διατάξεις του άρθρ. 53 Ν.Δ. 210/73 που προβλέπουν την υποβολή αιτήσεως στον αρμόδιο Νομάρχη μαζί με δικαιολογητικά εφημερίδων κ.λ.π. περί δημοσιεύσεως της προκηρύξεως του νομάρχη για την παραχώρηση μεταλλείου μέσα στις νόμιμες προθεσμίες. δ)Οι διατάξεις του άρθρ. 64 του Ν.Δ. 210/73 που προβλέπουν την υποβολή αιτήσεως στον Επιθεωρητή Μεταλλείων για την οροθέτηση του μεταλλείου μαζί με Γραμμάτιο Είσπραξης Δημοσίου Ταμείου εκ δρχ. 20.000. ε)Οι διατάξεις των άρθρ. 74, 75, 76 του Ν.Δ. 210/73 που προβλέπουν την υποβολή αιτήσεως στον αρμόδιο Νομάρχη ή τον Υπουργό Βιομηχανίας, Ενέργειας και Τεχνολογίας για την έγκριση συμβάσεων μίσθωσης ή μεταβίβασης μεταλλευτικών εν γένει δικαιωμάτων (αντίγραφο συμβολαίων-καταβολή φόρου υπέρ του Δημοσίου, Πιστοποιητικά μεταγραφής Π.Δ/τος). στ)Οι διατάξεις των άρθρ. 78, 79, 80 του Ν.Δ. 210/73 που προβλέπουν την υποβολή δήλωσης στον Υπουργό Βιομηχανίας, Ενέργειας και Τεχνολογίας ή στον αρμόδιο Νομάρχη με σχετικά έγγραφα νομιμοποίησης από τους κληρονόμους θανόντος μεταλλειοκτήτου ή δικαιούχου αδείας μεταλλευτικών ερευνών. (Ληξιαρχική πράξη θανάτου, αντίγραφο διαθήκης, ή πιστοποιητικό Δήμου περί των πλησιεστέρων συγγενών, πιστοποιητικό γραμματέως Πρωτοδικείου ότι δε δημοσιεύθηκε άλλη διαθήκη, πιστοποιητικό Εφορίας ότι δηλώθηκε το μεταλλευτικό δικαίωμα). ζ)Οι διατάξεις του άρθρ. 118 του Ν.Δ. 210/73, όπως αυτό αντικαταστάθηκε με το άρθρ. 14 του Νόμ. 274/76, που προβλέπουν την υποβολή στο Υπουργείο Βιομηχανίας, Ενέργειας και Τεχνολογίας και στην Επιθεώρηση Μεταλλείων δελτίου δραστηριότητας του Μεταλλείου με στοιχεία και πληροφορίες γύρω από την παραγωγή και εκμετάλλευση του μεταλλείου, διακίνηση προϊόντων προσωπικού που απασχολεί, μεθόδων εκμεταλλεύσεως, ή δήλωσις απραξίας. η)Οι διατάξεις των άρθρ. 39 και 131 του Ν.Δ. 210/73 που προβλέπουν την υποβολή αιτήσεως στον Επιθεωρητή Μεταλλείων για την προσωρινή κατάληψη και την αναγκαστική απαλλοτρίωση ακινήτων για τις ανάγκες έρευνας και εκμετάλλευσης μεταλλείων, μαζί με κτηματολογικό σχεδιάγραμμα, που εικονίζεται η απαλλοτριωτέα έκταση, κτηματολογικός πίνακας που εμφαίνονται οι ιδιοκτήτες των απαλλοτριουμένων ακινήτων, μελέτη διπλωματούχου μηχανικού για τα έργα που θα εκτελεσθούν μέσα στην απαλλοτριούμενη έκταση. 2.Τα ανωτέρω δικαιολογητικά, που διατηρούνται με την απόφαση αυτή δεν μπορούν να αντικατασταθούν από την υπεύθυνη δήλωση του άρθρ. 8 του Νόμ. 1599/86. Σχετικά με τη λήψη μέτρων πυροπροστασίας στις εγκαταστάσεις μεταλλείων και λατομείων εκδόθηκε η Δ7/Φ1/4817/15-21 Μαρτ. 1990 (ΦΕΚ Β΄ 188) απ. Υπ. Δημ. Τάξης και Βιομ. Ενέργ. και Τεχνολογίας, κατωτ. σελ. 648,40. 